UPA พุ่งกระฉูด 11% รับแผนรุกธุรกิจโรงไฟฟ้าเด่น-ลุ้นปีนี้เทิร์นอะราวด์ แนะซื้อเป้า 0.42 บ.
UPA พุ่งกระฉูด 11% รับแผนรุกธุรกิจโรงไฟฟ้าเด่น-ลุ้นปีนี้เทิร์นอะราวด์ แนะซื้อเป้า 0.42 บ.
25 มี.ค. 2564

ผู้สื่อข่าวรายงานว่า ราคาหุ้นบริษัท ยูไนเต็ด เพาเวอร์ ออฟ เอเชีย จำกัด (มหาชน)  หรือ UPA  ณ เวลา 11.16 น. อยู่ที่ระดับ 0.30 บาท บวก 0.03 บาท หรือ 11.11% ด้วยมูลค่าซื้อขาย 256.94 ล้านบาท ราคาหุ้นนิวไฮในรอบ 2 ปี โดยเทียบตั้งแต่หุ้นยืนที่ระดับ 0.30 บาท เมื่อวันที่ 8 มี.ค.62

โดยก่อหน้านี้นายพรอินทร์ แม้นมาลัย กรรมการบริษัท ยูไนเต็ด เพาเวอร์ ออฟ เอเชีย จำกัด (มหาชน) หรือ UPA เปิดเผยว่า ที่ประชุมคณะกรรมการบริษัทฯ ในวันที่ 25 ก.พ. 2564 มีมติอนุมัติให้บริษัท พาราโบลิก โซลาร์ พาวเวอร์ จากัด (PSP) ซึ่งเป็นบริษัทย่อยของบริษัทเข้าซื้อขายหุ้นของบริษัท บีเอส โซลาร์ เอ็นเนอร์ยี่ จำกัด จำนวน 629,997 หุ้น ในมูลค่าที่ตราไว้ (พาร์) หุ้นละ 100 บาท จากบริษัท บางจักรีน เอ็นเนอร์ยี่ จำกัด ซึ่งเป็นผู้ถือหุ้นเดิมของบริษัท  บีเอส โซลาร์ ในราคา 233.05 บาทต่อหุ้น คิดเป็นมูลค่า  146.82 ล้านบาท
ส่วนแผนการดำเนินงานในปี 2564 บริษัทเตรียมขยายการลงทุนโรงไฟฟ้าทั้งในและต่างประเทศ รวมถึงโครงการต่าง ๆ ในกลุ่มประเทศ CLMV ต่อเนื่อง เพื่อเพิ่มโอกาสการเติบโตให้กับธุรกิจ และมั่นใจว่าแนวโน้มผลการดำเนินงานจะสามารถพลิกกลับมามีกำไรตั้งแต่ไตรมาส 1/2564 เนื่องจากได้รับปัจจัยหนุนจากโครงการโซลาร์ฟาร์มในประเทศเวียดนาม 46.7 เมกะวัตต์ ที่รับรู้เต็มปี รวมกับงานโซลาร์สหกรณ์ในประเทศไทยที่มีอยู่ 7.95 เมกะวัตต์ และโครงการผลิตน้ำประปาในสปป.ลาว
นอกจากนี้ ยังอยู่ระหว่างการลงทุนในโรงไฟฟ้าก๊าซธรรมชาติ 200 เมกะวัตต์ ที่เมียนมา คาดว่าจะเป็นโครงการที่สนับสนุนรายได้ของ UPA ให้เพิ่มขึ้นอย่างมีนัยสำคัญตั้งแต่ปี 2567 อีกทั้งยังมีโครงการ One Central Tower ซึ่งตั้งอยู่ในทำเลที่มีศักยภาพในพนมเปญ พร้อมพัฒนาโครงการอสังหาฯ ซึ่งจะช่วยผลักดันผลการดำเนินงานเติบโตอย่างมีนัยสำคัญในอนาคตอีกด้วย
บล.ฟินันเซีย ไซรัส ระบุในบทวิเคราะห์ว่า UPA ไตรมาส 4/2563 ขาดทุนสุทธิ 58 ล้านบาท เพิ่มขึ้นทั้งเทียบไตรมาสก่อนหน้า และเทียบช่วงเดียวกันของปีก่อน แย่กว่าคาดจากค่าที่ปรึกษาซื้อกิจการที่เพิ่มขึ้น ทั้งปี 2563 ขาดทุน 85 ล้านบาท แต่คาดปี 2564 พลิกมีกำไร 16 ล้านบาท จากการขยายพอร์ตลงทุนโรงไฟฟ้าอย่างต่อเนื่อง โดยเฉพาะที่ที่เวียดนาม คาด UPA จะเริ่มมีกำไรในไตรมาส 2/2564 เป็นต้นไป คงราคาเป้าหมาย 0.42 บาท แนะนำ ซื้อ